text: Ekspert kritiserer millionfratrædelse i Hedensted
  21 januar 2015 kl. 09.30
  Kommunaldirektør fik først fratrædelsesgodtgørelse og blev efterfølgende ansat i samme stilling.
  Det kan være mere end almindelig lukrativt for direktørerne i landets kommuner at være ansat på de tidsbegrænsede åremålsaftaler. Flere kommunaldirektører får nemlig udbetalt millionfratrædelser, selv om de fortsætter i samme stilling. Det skriver metroxpress i dag.
  Det er misbrug af åremålsordningen mener arbejdsmarkedsforsker Flemming Ibsen fra Aalborg Universitet.
  -Det er jo en gavebod. Hele pointen med åremål er jo, at når den udløber efter maksimalt ni år, så skal den stoppe. Det er derfor, at de får en højere løn og den store fratrædelse, fordi det er i en begrænset periode. Det er misbrug af skatteydernes penge,« siger han til metroxpress.
  I Hedensted Kommune sagde kommunaldirektør Jesper Thyrring Møller således farvel til jobbet den 31. december 2014 efter ni år med en samlet fratrædelsesgodtgørelse på 1.744.788 kroner.
  Den 1. februar i år er han så tilbage i samme stol, hvor han er åremålsansat frem til 2020. Klar til at optjene en ny millionfratrædelse.
  Det viser metroxpress s aktindsigter, der afslører lignende sager i mindst 10 andre af landets kommuner.
  